Vijeće romske nacionalne manjine grada Belišća na 1. konstituirajućoj sjednici koja je održana dana 29. lipnja 2015. godine, na temelju članka 27. stavka 3. Ustavnog zakona o pravima nacionalnih manjina („Narodne novine“ broj 155/02, 47/10, 80/10, 93/11) donosi

**STATUT**

**Vijeće romske nacionalne manjine**

**grada Belišća**

**I. OPĆE ODREDBE**

 **Članak 1.**

Ovim Statutom utvrđuje se: naziv, sjedište, područje djelovanja Vijeća romske nacionalne manjine grada Belišća (u daljnjem tekstu: Vijeće), ostale opće odredbe, djelatnost rada Vijeća, rad Vijeća, tijela Vijeća, Statut i drugi opći akti Vijeća te završne odredbe.

Statut može sadržavati i odredbe o imovini, načinu stjecanja imovine i drugim pitanjima od značaja za Vijeće.

**Članak 2.**

Puni naziv Vijeća na hrvatskom jeziku i latiničnom pismu je: VIJEĆE ROMSKE NACIONALNE MANJINE GRADA BELIŠĆA.

Puni naziv Vijeća na romskom jeziku je: ALIANTA NATIONAL PUTINUL ALU CAGANJILOR IN BELIŠĆA.

Sjedište Vijeća je Belišće, Kralja Tomislava 206.

Vijeće djeluje na području grada Belišća i neprofitna je pravna osoba. Svojstvo pravne osobe stječe upisom u registar vijeća nacionalnih manjina kojeg vodi ministarstvo nadležno za poslove opće uprave.

Vijeće zastupa predsjednik/ca Vijeća ili zamjenik/ca predsjednika/ce ukoliko e predsjednik/ca odsutan/na

Vijeće broji 14 članova, pripadnika romske nacionalne manjine koji se biraju na izborima, tajnim glasovanjem, svake četiri godine.

**Članak 3.**

Na području Vijeća slobodno je korištenje i isticanje zastave i grba kao i izvođenje romske himne.

Prilikom službene uporabe zastave, grba i romske himne obvezatno je isticanje zastave, grba i himne Republike Hrvatske.

Prilikom izvođenja himne obavezno se prije nje izvodi himna Republike Hrvatske.

**Članak 4.**

Radi usklađivanja ili unaprjeđenja zajedničkih interesa Vijeće može osnivati koordinacije Vijeća nacionalnih manjina na svim razinama ili im pristupiti.

Odluka o osnivanju ili pristupanju pojedinoj koordinaciji vijeća nacionalnih manjina Vijeće donosi natpolovičnom većinom glasova svih članova Vijeća.

Koordinacija vijeća nacionalnih manjina ne može svojim odlukama obvezati ovo Vijeće.

**Članak 5.**

Vijeće ima pečat na hrvatskom jeziku, okruglog oblika, promjera 35 mm, koji je obodno ispisan punim nazivom.

**Članak 6.**

Rad Vijeća je javan.

Javnost rada osigurava se i ostvaruje pravodobnim i istinitim izvješćivanjem pripadnika i udruga romske nacionalne manjine i ostale javnosti.

Službeni jezici Vijeća su hrvatski i romski jezik i latinično pismo, u skladu s propisima Republike Hrvatske.

Predstavnici sredstva javnog priopćavanja mogu nazočiti sjednici Vijeća i izvještavati javnost o rad Vijeća i njegovih tijela.

Obavijesti o radu Vijeća i njegovih radnih tijela daje predsjednik/ca Vijeća ili osoba koju on za to ovlasti.

Radi što potpunijeg ostvarivanja javnosti rada Vijeće može izdavati svoje glasilo u skladu s propisima o javnom priopćavanju. Odluku o izdavanju glasila donosi Vijeće.

Vijeće po potrebi izdaje i druga sredstva javnog informiranja (povremene publikacije, biltene, plakate, radijske i TV – emisije i sl.) sukladno propisima o izdavačkoj i srodnim djelatnostima.

**II. DJELOKRUG VIJEĆA, PRAVA I OBVEZE ČLANOVA VIJEĆA**

**Članak 7.**

Djelokrug i cilj Vijeća je unapređivanje, očuvanje, zaštita i promicanje položaja i interesa pripadnika romske nacionalne manjine u skladu s odredbama Ustavnog zakona o pravima nacionalnih manjina i drugih propisa.

Ostvarivanje djelokruga iz stavke 1. ovog članka Vijeće ostvaruje:

* predlaganjem mjera nadležnim tijelima lokalne samouprave, državne uprave i Osječko-baranjske županije za unapređenje položaja romske nacionalne manjine, uključujući davanje prijedloga općih akata kojima se uređuju pitanja od značaja za romsku nacionalnu manjinu,
* isticanjem kandidata/tkinja za dužnosti u tijelima jedinice lokalne samouprave, državne uprave i Osječko-baranjske županije, kao i u Savjetu za nacionalne manjine i njegova radna tijela,
* informiranjem o svakom pitanju o kojem će raspravljati radna tijela Gradonačelnika i Gradskog vijeća Grada Belišća, a tiču se položaja romske nacionalne manjine,
* davanjem mišljenja i prijedloga na programe radijskih i televizijskih postaja na lokalnoj i regionalnoj razini namijenjene nacionalnim manjinama ili na programe koji se odnose na manjinska prava,
* davanjem mišljenja i prijedloga, te poduzimanjem aktivnosti u svezi s odgojem i obrazovanjem na romskom jeziku,
* davanjem mišljenja i prijedloga, te poduzimanjem aktivnosti u svezi s radom udruga i ustanova Roma,
* organiziranjem savjetovanja, seminara, simpozije, okruglih stolova, izložbi i raznih manifestacija s temom o nacionalnim manjinama,
* te kroz druge poslove koji doprinose ostvarivanju ciljeva Vijeća.

**III. RAD VIJEĆA**

**Članak 8.**

Prava i obveze članova Vijeća su:

* da biraju i budu birani u tijela Vijeća,
* da budu nazočni na sjednicama Vijeća i aktivno sudjeluju u pripremanju, donošenju i provedbi zaključaka Vijeća,
* da se pridržavaju odredaba ovog Statuta i drugih općih akata Vijeća,
* da čuvaju i podižu ugled Vijeća.

**Članak 9.**

Vijeće saziva predsjednik/ca Vijeća pisanim pozivom na vlastitu inicijativu ili na prijedlog namjanje 1/3 članova Vijeća najmanje 5 (pet) dana prije održavanja sjednice.

Poziv sadržava podatke o mjestu i vremenu održavanja sjednice te prijedlog dnevnog reda. Uz poziv, dostavljaju se i materijali o pitanjima koja su na dnevnom redu.

Izuzetno od stavke 1. ovog članka u hitnim slučajevima ili kada to zatraže okolnosti Vijeće se može sazvati i u kraćem roku uz dostavu materijala neposredno na sjednici.

**Članak 10.**

O sjednicama Vijeća i njegovim radnim tijelima vodi se zapisnik.

Zapisnik obvezatno potpisuju predsjednik/ca Vijeća ili osoba koja je sjednici predsjedavala te zapisničar/ka

Zapisnik vodi član/ica Vijeća kojega odredi Vijeće.

**Članak 11.**

Sjednice Vijeća održavaju se po potrebi, a najmanje jednom u tri mjeseca.

Ukoliko sazivanje sjednice predloži 1/3 članova Vijeća pisanim zahtjevom, a predsjednik/ca Vijeća u roku od 15 dana od dana zaprimanja zahtjeva ne sazove sjednicu Vijeća, sjednicu Vijeća može sazvati 1/3 svih članova, odnosno osoba koju za to ovlaste.

Odluka o sazivanju sjednice od strane članova Vijeća mora biti obrazložena i priložena pozivu za sjednicu.

**Članak 12.**

Sjednici Vijeća koju su sazvali članovi Vijeća predsjedava predsjednik/ca Vijeća ili njegov/njezin zamjenik/ca ako su prisutni na sjednici. U suprotnom, sjednici predsjedava osoba koja je potpisala poziv za sjednicu ili osoba koju članovi i članice izaberu većinom glasova prisutnih članova.

Vijeće može pravovaljano odlučivati ukoliko je nazočna natpolovična većina svih članova Vijeća.

Ukoliko sjednici ne pristupi polovina članova, predsjednik/ca saziva novu sjednicu u toku od 3 dana.

Vijeće svoje odluke donosi većinom glasova svih nazočni, osim u slučajevima kada je to ovim Statutom drugačije određeno.

**Članak 13.**

Vijeće u okviru svoje djelokruga donosi:

* Statut i njegove izmjene i dopune,
* Poslovnik o radu i njegove izmjene i dopune,
* Program i plan rada,
* Financijski plan i usvaja završni račun s izvješćem o radu,
* Odluke o osnivanju radnih tijela,
* Odluke o udruživanju s drugim vijećima odnosno formiranju koordinacije,
* i druge odluke značajne za rad Vijeća.

Statut, program rada, financijski plan, završni račun i izvješće o radu Vijeće donosi na prijedlog nadležnih radnih tijela većinom glasova svih članova Vijeća.

Statut, financijski plan i završni račun Vijeća objavljuju se u Službenom glasniku grada Belišća.

Vijeće surađuje sa svim nadležnim tijelima Grada Belišća za čije je područje osnovano i ima pravo zahtijevati od Grada Belišća da ih obavijesti o svim onim radnjama koje su usmjerene na pripadnike romske nacionalne manjine.

**IV. TIJELA VIJEĆA**

**Članak 14.**

Tijela Vijeća su Predsjednik/ca i Zamjenik/ca predsjednika/ce

Vijeće može po potrebi osnivati stalna i povremene radna tijela te svojom odlukom određuju broj članova, sastav, djeokrug te način rada radnog tijela.

**Predsjednik/ca i zamjenik/ca predsjednika/ce**

**Članak 15.**

Predsjednik/ca Vijeća osigurava pravilan i zakonit rad Vijeća, te

* Zastupa i predstavlja Vijeće pred tijelima Grada Belišća, kao i pred svim ostalim županijskim, državnim tijelima i Savjetom za nacionalne manjine,
* Predsjedava sjednicama Vijeća
* Saziva sjednice Vijeća i predlaže dnevni red,
* Provodi odluke Vijeća
* Nadzire rad Vijeća
* Potpisuje akt koji donosi Vijeće
* Naredbodavac je za imovinu Vijeća.

Predsjednik/ca Vijeća bira se natpolovičnom većinom svih članova, tajnim glasovanjem na prijedlog Komisije za izbor i imenovanja ili 1/3 članova Vijeća.

Najmanje 1/3 svih članova Vijeća može pokrenuti postupak razrješenja dužnosti predsjednika/ce Vijeća ili njegovog zamjenika.

**Članak 16.**

Kada Vijeće razriješi predsjednika/cu Vijeća, njegove poslove do izbora novog predsjednika/ce obavlja zamjenik/ce, a u odsutnosti ili sprječenosti zamjenika/ce član kojeg odredi Vijeće.

Vijeće je dužno izabrati novog predsjednika/cu u roku od 30 dana od dana donošenja odluke o razrješenju.

**Članak 17.**

Vijeće na jednak način izabire zamjenika/cu predsjednika/ce koji zamjenjuje Predsjednika vijeća u slučaju njegove odsutnosti ili spriječenosti te obavlja druge poslove po ovlasti predsjednika/ce.

**Članak 18.**

Stručne i administrativne poslove za potrebe Vijeća obavljaju nadležni upravni odjeli Gradske uprave grada.

Vijeće može financijsko poslovanje povjeriti fizičkoj ili pravnoj osobi ovlaštenoj za vođenje računovodstvenih i knjigovodstvenih poslova.

**Radna tijela**

**Članak 19.**

Radi što boljeg i svrsishodnijeg obavljanja zadaće Vijeća osnivaju se stalna i povremena tijela iz redova članova Vijeća ili vanjskih članova.

Članove radnih tijela predlaže predsjednik/ca Vijeća ili najmanje 1/3 vijećnika, a imenovanje obavlja Vijeće većinom glasova svih članova.

Broj članova radnog tijela je neparan.

**V. IMOVINA VIJEĆA**

**Članak 20.**

Članovi Vijeća svoje dužnosti obavljaju na dragovoljnoj osnovi i s pažnjom dobrog gospodara.

Članovi vijeća iz sredstva Vijeća mogu primiti samo naknadu troškova koju su imali u obavljanju poslova za Vijeće i nagradu za mjesečno ili neko drugo razdoblje ako to odobri i do visine koju odobri ministar/ica nadležan za opću upravu.

**Članak 21.**

Imovinu Vijeća čine financijska sredstva i materijalna dobra, koje Vijeće ostvaruje od:

* Dotacija iz Proračuna Grada Belišća, Proračuna Osječko-baranjske županije i državnog proračuna
* Poklona,
* Nasljedstva,
* Donacija i sredstava dobivenih od međunarodnih organizacija koje podupiru rad Vijeća
* Ostali prihodi po drugom osnovu.

Grad Belišće osigurava sredstva za rad Vijeća, uključujući sredstva za obavljanje administrativnih poslova za njihove potrebe, a može osigurati i sredstva za provođenje određenih aktivnosti utvrđenih programom rada Vijeća.

Sredstva se mogu koristiti samo za djelatnosti i poslove od značaja za romsku nacionalnu manjinu utvrđene u programu rada Vijeća.

Sredstva koja Vijeće ostvari iz državnog proračuna Republike Hrvatske ili proračuna Grada Belišća mogu se koristiti isključivo za namjene određene proračunom i zakonom, odnosno odlukom kojima se uređuje izvršenje proračuna, odnosno za namjene, kada se radi o sredstvima državnog proračuna Republike Hrvatske, koje odredi Savjet za nacionalne manjine.

Kada Vijeće nabavlja robe ili usluge ili izvodi radove sredstvima iz stavka 4. ovoga članka može ih koristiti samo pod uvjetima i na način propisan Zakonom o javnoj nabavi.

**Članak 22.**

Vijeće upravlja imovinom u skladu s propisima o materijalnom i financijskom poslovanju neprofitnih pravnih osoba. Za svoje obveze Vijeće odgovara svojom cjelokupnom imovinom.

Svi prigodi i rashodi određuju se financijskim planom koji su odnosi za jednu kalendarsku godinu.

Po završetku godine sastavlja se završni račun koje usvaja Vijeće najkasnije do 31. ožujka tekuće proračunske godine za prethodnu godinu.

**VI. STATUT I DRUGI OPĆI AKTI**

**Članak 23.**

Statut je temeljni opći akt Vijeća i svi drugi opći akti moraju biti u skladu s odredbama Statuta.

Tumačenje odredaba Statuta daje Vijeće. Druga radna tijela prema odluci Vijeća.

Sva pitanja koja nisu usklađena Statutom uređuju s Poslovnikom vijeća ili normativnim aktima Vijeća.

**VII. ZAVRŠNE ODREDBE**

**Članak 24.**

Ovaj Statut stupa na snagu u roku od 8 dana od dana objave u Službenom glasniku grada Belišća.

Klasa:021-05/15-01/06

Urbroj:2185/02-1-15-9

U Belišću, 29. lipnja 2015. godine

Predsjednik Vijeća:

 Mario Balog